	Europa-Parlamentet
2024-2029
	[image: EP logo RGB_Mute]



<Commission>{CONT}Budgetkontroludvalget</Commission>

<RefProc>2025/0809</RefProc><RefTypeProc>(NLE)</RefTypeProc>
<Date>{29/10/2025}29.10.2025</Date>
<TitreType>UDKAST TIL BETÆNKNING</TitreType>
<Titre>om den foreslåede udnævnelse af Daniel Caspary til medlem af Revisionsretten</Titre>
<DocRef>(C10‑0269/2025 – 2025/0809(NLE))</DocRef>
<Commission>{CONT}Budgetkontroludvalget</Commission>
Ordfører: <Depute>José Cepeda</Depute>


PR_NLE_MembersECA
INDHOLD
Side
FORSLAG TIL EUROPA-PARLAMENTETS AFGØRELSE	3
BILAG: CURRICULUM VITAE FOR DANIEL CASPARY	4
BILAG 1: CURRICULUM VITÆ FOR DANIEL CASPARY	4
BILAG 2: SVAR FRA DANIEL CASPARY PÅ SPØRGESKEMAET	6

[bookmark: _Toc214439164]
FORSLAG TIL EUROPA-PARLAMENTETS AFGØRELSE
om den foreslåede udnævnelse af Daniel Caspary til medlem af Revisionsretten
(C10‑0269/2025 – 2025/0809(NLE))
(Høring)
Europa-Parlamentet,
–	der henviser til artikel 286, stk. 2, i traktaten om Den Europæiske Unions funktionsmåde, der danner grundlag for Rådets høring af Parlamentet (C10‑0269/2025),
–	der henviser til forretningsordenens artikel 133,
–	der henviser til betænkning fra Budgetkontroludvalget (A10‑0000/2025),
A.	der henviser til, at Rådet ved skrivelse af 24. oktober 2025 hørte Parlamentet om udnævnelsen af Daniel Caspary til medlem af Revisionsretten;
B.	der henviser til, at Parlamentets Budgetkontroludvalg derefter foretog en bedømmelse af den indstillede kandidats papirer, især på baggrund af de krav, der er fastsat i artikel 286, stk. 1, i traktaten om Den Europæiske Unions funktionsmåde; der endvidere henviser til, at udvalget i forbindelse med denne bedømmelse modtog et CV fra kandidaten samt dennes svar på det fremsendte spørgeskema;
C.	der henviser til, at udvalget den 20. november 2025 afholdt en høring med den indstillede kandidat, som efter en indledende redegørelse besvarede spørgsmål fra udvalgets medlemmer;
1.	afgiver positiv/negativ udtalelse om Rådets forslag om udnævnelse af Daniel Caspary til medlem af Revisionsretten;
2.	pålægger sin formand at sende denne afgørelse til Rådet og til orientering til Revisionsretten samt til Den Europæiske Unions øvrige institutioner og medlemsstaternes revisionsinstitutioner.

Daniel Caspary

Medlem af Europa-Parlamentet
Teknisk økonom

Født den 4. april 1976
Gift, katolik, fem børn


Beskæftigelse

2017 - nu
Formand for gruppen af CDU/CSU-medlemmer i Europa-Parlamentet

[bookmark: _MailOriginal]2019 - 2024
Formand for Delegationen for Forbindelserne med Landene i Sydøstasien og Sammenslutningen af Sydøstasiatiske Nationer (ASEAN)

2009 - 2017
PPE-Gruppens koordinator (talsperson) i Udvalget om International Handel

2004 - nu
Medlem af Europa-Parlamentet
Medlem af og suppleant i bl.a. følgende udvalg:
	Udvalget om International Handel (2004 - nu)
PPE-Gruppens koordinator (talsperson) i udvalget (2009 - 2017)
	Budgetkontroludvalget (2004 - 2008 og fra 2025)
Ordfører for forskellige dechargebetænkninger
	Udenrigsudvalget (2014 - nu)
	Udvalget om Industri, Forskning og Energi (2004 - 2014)
	Økonomi- og Valutaudvalget (2024 - nu)
	Den tyske Forbundsdags Europaudvalg (2007 - nu)

2002 - 2004
Strategisk produktudvikler i virksomheden MVV Energiedienstleistungen GmbH i Mannheim

1997 - 2002
Videnskabelig medarbejder og personlig rådgiver for
Peter Hauk, medlem af delstatsparlamentet i Baden-Württemberg



Uddannelse og kvalifikationer

1997 - 2002
Studier i teknisk økonomi 
Universitetet i Karlsruhe
	Eksamen i teknisk økonomi med karakteren "særdeles godt"
	Fokusområder:
- Økonomisk politik
- Offentlige finanser
- Penge- og valutapolitiske anliggender samt banker
- Organisation og virksomhedsledelse
- Kernekraft og reaktorsikkerhed

Øvrig erfaring
2002	Institut für Wirtschaftspolitik und Wirtschaftsforschung,
	universitetet i Karlsruhe, professor Dr. Gerhard Seiler
1999 og 2000	J.P. Morgan i Frankfurt og London
1995 - 1997	Almindelig værnepligt og uddannelse som reserveofficer
1995	Studentereksamen fra Thomas-Mann-Gymnasium i Stutensee

Sprogfærdigheder
Tysk	Modersmål
Engelsk	På forhandlingsniveau
Fransk	På fremskredent niveau
Italiensk	På grundlæggende niveau


Frivilligt arbejde og politisk engagement

2017 - nu	Medlem af formandskabet for CDU Deutschlands
2017 - nu	Næstformand for CDU Baden-Württemberg
2008 - nu	Medlem af bestyrelsen for Det Europæiske Folkeparti (PPE)

2023 - nu	Medlem af det rådgivende organ i Hoffnungsträger Stiftung i Leonberg
2020 - nu	Medlem af Konrad-Adenauer-Stiftung eV i Berlin
2010 - nu	 Protektor for Weingartner Musiktage Junger Künstler e.V.
1999 - 2009	Honorært medlem af byrådet i Stutensee
frem til 2002	Elevtalsmand, svømmetræner og 
                                                                   leder af forskellige kirkelige ungdomsgrupper

2021	Tildeling af Forbundsrepublikken Tysklands Fortjenstkors med bånd



[bookmark: _Toc213336995][bookmark: _Toc214439167]BILAG 2: SVAR FRA DANIEL CASPARY PÅ SPØRGESKEMAET
Spørgeskema til kandidater til hvervet som medlem af Revisionsretten
Erhvervserfaring
1.	Angiv venligst Deres erhvervserfaring inden for offentlige finanser, enten i forbindelse med budgetplanlægning, budgetgennemførelse/-forvaltning eller budgetkontrol/-revision.
	En væsentlig del af årsagen til, at jeg gennemførte mit økonomistudium, skyldes modulet "Offentlige finanser". Derudover har jeg afholdt øvelsesforelæsninger som forskningsassistent sideløbende med mine studier. 
	Som medlem af Europa-Parlamentet har jeg været involveret i udarbejdelsen og vedtagelsen af tre flerårige finansieringsplaner. Som medlem af Parlamentet og formand for CDU/CSU-Gruppen følger og former jeg aktivt beslutningsprocessen om de årlige budgetter og den dermed forbundne dechargeprocedure.  I Europa-Parlamentets Budgetkontroludvalg har jeg været ordfører på flere dechargebetænkninger.
2.	Hvad er de mest betydningsfulde resultater, De har opnået i Deres arbejdsliv? 
	Medlemmerne af mit parti har allerede fem gange givet udtryk for deres tillid til mig ved at opstille mig på listerne, og fem gange har vælgerne på valgdagen valgt mig til Europa-Parlamentet.  Efter min opfattelse er dette et tydeligt tegn på, at jeg er i stand til at opbygge tillid og også til at leve op til denne tillid på lang sigt. Det forhold, at kollegerne i CDU/CSU allerede har valgt mig fire gange som formand, er også et udtryk for mit vellykkede arbejde her i Europa-Parlamentet.
	Som ordfører for handelsaftalen mellem EU og New Zealand lykkedes det mig – med 524 stemmer for – at få vedtaget en ny handelsaftale med det højeste stemmeflertal nogensinde ved den endelige afstemning i Europa-Parlamentet. 
	Som ordfører for det internationale instrument for offentlige indkøb lykkedes det mig sammen med partnere i Parlamentet, Rådet og Kommissionen at bryde det årelange dødvande i Rådet og fuldføre processen efter sammenlagt 12 års vedvarende integrerende og løsningsorienteret arbejde.
3.	Kan de fremvise erhvervserfaring inden for internationale multikulturelle og flersprogede organisationer eller institutioner beliggende uden for Deres hjemland?
	Ja. Jeg kan f.eks. nævne mit arbejde hos J.P. Morgan i Frankfurt og i London, mit medlemskab af Europa-Parlamentet siden 2004 og mit medlemskab af bestyrelsen for Det Europæiske Folkeparti siden 2007 (med afbrydelse). 
Som medlem af Udvalget om International Handel har jeg regelmæssig kontakt med repræsentanter fra mange lande uden for EU. Dertil kommer, at jeg var formand for Parlamentets delegation til ASEAN fra 2019-2024.
4.	Er der blevet meddelt decharge for de forvaltningsopgaver, De tidligere har varetaget, hvis disse var omfattet af en sådan procedure?
	Ikke relevant.
5.	Hvilke af Deres tidligere stillinger skyldes politiske udnævnelser? 
	Ingen.
6.	Hvad er de tre vigtigste beslutninger, som De har været med til at træffe i Deres karriere?
	Bekræftelsen af Lissabontraktaten som det hidtil sidste store integrationstrin for EU's medlemsstater, som medførte, at Europa-Parlamentet fik omfattende yderligere rettigheder.
	Udpegelsen af fem Europa-kommissioner og vedtagelsen af disse kommissioners arbejdsprogrammer.
	Beslutningen i Europa-Parlamentet før hvert valg til Europa-Parlamentet om, hvor mange medlemmer de forskellige lande må sende til Europa-Parlamentet. Den kendsgerning, at vi i modsætning til tidligere kan træffe beslutning om fordelingen af magten i Europa på en fredelig og demokratisk måde i stedet for med våbenmagt, gør denne afstemning meget speciel for mig.
Uafhængighed
7.	I henhold til traktaten skal Revisionsrettens medlemmer udføre deres hverv i "fuldkommen uafhængighed". Hvordan vil De opfylde dette krav i forbindelse med udførelsen af Deres kommende hverv? 
	Jeg vil varetage mine opgaver i fuld uafhængighed og med fuldstændig objektivitet og integritet. Jeg træffer afgørelser udelukkende på grundlag af faktiske omstændigheder og lovgivning – uden politisk, national eller personlig indflydelse. Jeg anser det for at være min pligt at øge tilliden til Den Europæiske Revisionsrets arbejde ved hjælp af gennemsigtighed og upartiskhed. I overensstemmelse med Den Europæiske Revisionsrets regler vil jeg ikke længere varetage en politisk rolle, når jeg tiltræder mit hverv.
8.	Har De eller Deres nærmeste (forældre, søskende, ægtefælle/registreret partner, børn) forretningsmæssige eller økonomiske interesser eller andre forpligtelser, som kunne være uforenelige med Deres fremtidige hverv? 
	Så vidt jeg ved, har mine nære pårørende og jeg ingen forretnings- eller kapitalinteresser, der kan være i strid med min fremtidige aktivitet.
9.	Vil De fremlægge alle Deres finansielle og øvrige interesser for Revisionsrettens formand og offentliggøre dem? 
	Ja. Jeg er rede til at fremlægge alle mine finansielle og øvrige interesser for Revisionsrettens formand og til at offentliggøre dem i overensstemmelse med de gældende regler.
10.	Er De involveret i nogen verserende retssager? I bekræftende fald bedes De redegøre nærmere herfor. 
	Nej.
11.	Har De et politisk hverv eller et politisk mandat? Hvis ja, på hvilket niveau? Har De varetaget et politisk hverv inden for de seneste 18 måneder? I bekræftende fald bedes De redegøre nærmere herfor.
	Jeg er på nuværende tidspunkt medlem af Europa-Parlamentet. Jeg har ikke noget regeringsansvar.
	I Europa-Parlamentet er jeg formand for gruppen af CDU/CSU-medlemmer og i denne egenskab medlem af gruppens præsidium, PPE-Gruppens bestyrelse samt af CDU's hovedbestyrelse og præsidium i Tyskland. Ud over mit ansvar som formand for den største tyske parlamentariske delegation er jeg hovedsagelig aktiv i Udvalget om International Handel (INTA). Jeg har været medlem af dette udvalg siden 2004. Mine øvrige politiske aktiviteter i Parlamentet findes på Europa-Parlamentets websted. Frem til december er jeg også næstformand for CDU i Baden-Württemberg.
12.	Er De indstillet på at træde tilbage fra en post, De er valgt til, eller at opgive et hverv, som indebærer forpligtelser i et politisk parti, hvis De udnævnes til medlem af Revisionsretten?
	Ja. Jeg vil træde tilbage fra alle funktioner, som indebærer et politisk ansvar, inden udnævnelsen til medlem af Den Europæiske Revisionsret. Revisionsrettens medlemmers uafhængighed, upartiskhed og integritet er afgørende forudsætninger for tilliden til dens arbejde. Jeg anser det derfor som en selvfølge at opgive enhver aktivitet eller funktion, der så meget som blot kan give det udseende af, at jeg har politisk indflydelse.
13.	Hvordan vil De behandle en større uregelmæssighed eller endog svig og/eller korruption, der involverer personer fra Deres hjemland?
	Hvis der foreligger en alvorlig uregelmæssighed eller sågar svig og/eller korruption, som vedrører personer fra mit hjemland, vil jeg uden tøven handle i overensstemmelse med de samme principper som i ethvert andet tilfælde. Jeg er udelukkende loyal over for Den Europæiske Union, dens traktater og de grundlæggende værdier om integritet, gennemsigtighed og retsstatsprincippet. Jeg vil sikre, at de faktiske omstændigheder afklares på en fuldstændig, objektiv og kontrollerbar måde. I den forbindelse vil jeg nøje respektere de relevante procedurer og ansvarsområder i Den Europæiske Revisionsret og, hvor det er relevant, arbejde tæt sammen med andre kompetente organer såsom OLAF eller Den Europæiske Anklagemyndighed. 
	Samtidig vil det være vigtigt for mig at undgå enhver forekomst af national forudindtagethed, herunder, hvor det er relevant, ved at offentliggøre eventuelle interessekonflikter og, hvor en sådan påvises, ved at trække mig fra den direkte behandling af sagen. Uafhængighed, upartiskhed og pligten til at beskytte Den Europæiske Unions finansielle interesser er mine fornemste vejledende principper, uanset hvilken medlemsstat de potentielt berørte eller mistænkte personer kommer fra og uanset deres politiske overbevisning.
Varetagelse af arbejdsopgaverne
14.	Hvad er efter Deres opfattelse de vigtigste kendetegn ved en forsvarlig økonomisk forvaltningskultur i en offentlig tjeneste? Hvordan kan Revisionsretten være med til at styrke den?
	De grundlæggende principper for forsvarlig økonomisk forvaltning – sparsommelighed, produktivitet og effektivitet – er nedfældet i finansforordningens artikel 33. En forvaltningskultur, som overholder disse principper, kræver på organisatorisk plan klare ansvarsområder, målrettede planlægningsmekanismer og robuste interne kontrol-, rapporterings- og risikostyringssystemer. På det personlige plan kræver det integritet, faglig kompetence og viljen til at lære af sine erfaringer og sikre løbende forbedring af de administrative processer.
	I den forbindelse spiller især Den Europæiske Revisionsrets forvaltningsrevisioner en vigtig rolle. Navnlig i lyset af den øgede anvendelse af "resultatbaserede" finansieringsmodeller, såsom inden for rammerne af genopretnings- og resiliensfaciliteten og Kommissionens forslag om den flerårige finansielle ramme, forventes vigtigheden af denne form for revision at stige yderligere. Efter min opfattelse er det derfor så meget desto vigtigere, at Den Europæiske Revisionsret fortsat arbejder på at øge merværdien af sine særberetninger og af synligheden og relevansen af disse særberetninger inden for rammerne af den politiske beslutningsproces. I den forbindelse er udvælgelsen af relevante revisionsemner og af tydelige og gennemførlige anbefalinger af afgørende betydning. Dette omfatter udvælgelse af revisionsemner, der i kronologisk henseende er endnu bedre tilpasset lovgivernes arbejde, og styrkelse af digitale færdigheder og kapaciteter. Desuden bør der lægges særlig vægt på at fremskynde udarbejdelsen af særberetninger for på den ene side at overholde den frist på 13 måneder, der er fastsat i finansforordningen, og på den anden side at øge Den Europæiske Revisionsrets bidrag til forsvarlig økonomisk forvaltning.
15.	I henhold til traktaten skal Revisionsretten bistå Parlamentet ved udøvelsen af dets kontrolbeføjelser i forbindelse med gennemførelsen af budgettet. Hvordan vil De forbedre samarbejdet mellem Revisionsretten og Europa-Parlamentet yderligere (navnlig dets Budgetkontroludvalg) med henblik på både at styrke det offentlige tilsyn med de generelle udgifter og sikre mest valuta for pengene?
	For yderligere at forbedre dette samarbejde er der behov for en permanent og struktureret udveksling, lige fra Den Europæiske Revisionsrets udarbejdelse af sit arbejdsprogram til fremlæggelsen og gennemgangen af revisionsresultaterne. Som medlem af Den Europæiske Revisionsret vil jeg slå til lyd for et intensivt samarbejde, der primært retter sig mod Budgetkontroludvalgets, de øvrige fagudvalgs og Europa-Parlamentets behov. Et vellykket samarbejde mellem Revisionsretten og Parlamentet kræver, at Revisionsrettens beretninger med tiden tilpasses Parlamentets arbejde. 	Som medlem af Revisionsretten vil jeg til enhver tid stå til rådighed for Parlamentet og navnlig for Budgetkontroludvalget med henblik på at kommentere på de revisionsberetninger og udtalelser, som jeg har ansvaret for.
16.	Hvilken form for merværdi mener De, at forvaltningsrevisioner tilfører, og hvordan bør resultaterne heraf indarbejdes i forvaltningsprocedurerne?
	En forvaltningsrevision er værdifuld, fordi den ud over at kontrollere overholdelsen af lovgivningen vurderer, om de offentlige midler reelt anvendes på en sparsommelig, produktiv og effektiv måde, jf. finansforordningens artikel 33. På den måde supplerer forvaltningsrevisionen den traditionelle undersøgelse af lovligheden og den formelle rigtighed af indtægter og udgifter med et fremadrettet perspektiv baseret på resultater og virkninger. I kraft af min uddannelse og erhvervserfaring er jeg overbevist om, at jeg navnlig også på dette område kan tilføre Den Europæiske Revisionsret merværdi.
	Forvaltningsrevisioner giver beslutningstagerne evidensbaserede analyser og anbefalinger, der sætter dem i stand til at afhjælpe mangler på en målrettet måde. De kan også bidrage til at synliggøre bedste praksis og dermed styrke en læringsorienteret forvaltningskultur. For at forvaltningsrevisionerne kan være fuldt effektive er det nødvendigt, at administrationen gennemfører de heri fremsatte anbefalinger på en konsekvent og struktureret måde. Dette forudsætter blandt andet, at Den Europæiske Revisionsrets anbefalinger er relevante, klare og gennemførlige.
17.	Hvordan kan samarbejdet mellem Revisionsretten, de nationale revisionsorganer og Europa-Parlamentet (Budgetkontroludvalget) om revisionen af EU's budget forbedres?
	Så vidt jeg ved, arbejder Den Europæiske Revisionsret allerede tæt sammen med de nationale revisionsmyndigheder. Jeg ønsker ikke at vurdere styrkerne ved og potentialet for at forbedre dette samarbejde i dag, da min viden herom ikke er tilstrækkelig detaljeret. I princippet er jeg imidlertid overbevist om, at tidlig koordinering af revisionsemner eller fælles revisionsstrategier, fælles revisionsprogrammer, samordnede metoder og ensartede rapporteringsformater kan være en metode til yderligere at forbedre kvaliteten og sammenligneligheden af resultaterne på såvel europæisk plan som i medlemsstaterne, navnlig hvad angår midler med delt forvaltning. I den forbindelse vil jeg som medlem af Den Europæiske Revisionsret slå til lyd for en intensiv udveksling af oplysninger, der er skræddersyet til Budgetkontroludvalgets behov.
18.	Hvordan vil De forbedre Revisionsrettens rapportering yderligere med henblik på at give Europa-Parlamentet alle nødvendige oplysninger om nøjagtigheden af de data, som medlemsstaterne fremsender til Kommissionen?
	Europa-Parlamentet skal have et så fuldstændigt, sporbart og rettidigt billede som muligt af kvaliteten af de data, som medlemsstaterne fremsender til Kommissionen. Kun således kan det udøve sine kontrol- og budgetbeføjelser på en effektiv måde. Den Europæiske Revisionsret har allerede i forbindelse med sine særberetninger konstateret mangler med hensyn til datakvaliteten. Alle interessenter opfordres til at bidrage til at forbedre datakvaliteten.
	Digitaliseringen har åbnet nye muligheder for at analysere datastrømme mere systematisk, opdage uoverensstemmelser på et tidligere tidspunkt og foretage mere robuste revisioner ved hjælp af intelligente analytiske værktøjer. Efter min opfattelse kan digitalisering ikke blot øge effektiviteten af revisionen, men også den informative værdi af rapporteringen. Her findes der et enormt potentiale, som skal udnyttes hurtigere og mere intensivt end tidligere. Som medlem af Revisionsretten vil jeg slå til lyd for en konsekvent videreudvikling af de digitale muligheder og færdigheder. Dette ville kunne forbedre den evidensbaserede og gennemsigtige budgetkontrol i alle institutioner.
Øvrige spørgsmål
19.	Vil De trække Deres kandidatur tilbage, hvis Parlamentet afgiver en negativ udtalelse om Deres udnævnelse til medlem af Revisionsretten?
	Jeg har været medlem af denne fornemme institution i mere end 21 år og har altid respekteret Europa-Parlamentets afgørelser. Det ville jeg også gøre i dette tilfælde. Gensidig respekt for EU-institutionernes og -organernes afgørelser er en grundlæggende forudsætning for et troværdigt og vellykket samarbejde i Den Europæiske Unions interesse. Jeg føler mig fortsat forpligtet til at overholde disse principper.

